રાઇટર જ્ઞાન પ્રકાશની નૉવેલ ‘મુંબઈ ફેબલ્સ’ પર આધારિત ‘બૉમ્બે વેલ્વેટ’માં એક મીડિયા-ટાઇકૂન, મહત્વાકાંક્ષી યંગસ્ટર, વાસનાભૂખ્યો પૉલિટિશ્યન, મ્યુઝિકમાં બહુ આગળ જવા માગતી યુવતી અને બધાને ખુલ્લા પાડવાની ઇચ્છા રાખતા ડિટેક્ટિવની વાત છે. મીડિયા-ટાઇકૂન કૈઝાદ ખંભાતા (કરણ જોહર) ઇચ્છે છે કે સાત ટાપુઓના બનેલા મુંબઈ શહેર પર માત્ર તેનું રાજ રહે, તે આ રાજ ભોગવે પણ છે. જૉની બલરાજ (રણબીર કપૂર) એક બૉક્સર છે. પોતાની જરૂરિયાત પૂરી કરવા માટે જૉની બૉક્સિંગની રિન્ગમાં ઊતરે છે અને પૈસા કમાઈને જરૂરિયાત પૂરી કરે છે. એક વખત જૉની અચાનક જ રોઝી (અનુષ્કા શર્મા)ને મળે છે. જૅઝસિંગર એવી રોઝીનો અવાજ અને તેનો દેખાવ જોઈને જ જૉની તેના પ્રેમમાં પડી જાય છે, પણ આ રોઝીના અનેક દીવાનાઓ છે જે નિયમિત રીતે રોઝીને જોવા-સાંભળવા બૉમ્બે વેલ્વેટ નામના જૅઝ બારમાં આવે છે. રોઝીને પામવા માટે જૉનીને હવે પૈસાદાર થવું છે. એ માટે તે નીતિ, સિદ્ધાંત અને પ્રામાણિકતા ચૂકવા પણ તૈયાર છે.